再用前韵
作者：蘇軾
朝代：宋

paragraphs: 樂天雙鬢如霜菅，始知謝遣素與蠻。
我兄綠髮蔚如故，已了夢幻齊人間。
蛾眉勸酒聊爾耳，處仲太忍茂弘孱。
三杯徑醉便歸卧，海上知復幾往還。
連娟六幺趁蹋踘，杳眇三疊縈陽關。
酒醒夢斷何所有，落花流水空青山。
忽驚鐃鼓發半夜，明月不許幽人攀。
贈行無物惟一語，莫遣瘴霧侵雲鬟。
羅浮道人一傾蓋，欲繫白日留君顔。
應知我是香案吏，他年許綴蓬萊班。